#### ∼ Απομαγνητοφωνημένο κείμενο ∼

Τις ημέρες εκείνες έκαναν σύναξη μυστική τα παιδιά και λάβανε
την απόφαση, επειδή τα κακά μαντάτα πλήθαιναν στην πρωτεύουσα,
να βγουν έξω σε πλατείες με το μόνο πράγμα που τους είχε
απομείνει: μια παλάμη τόπο κάτω από τ’ ανοιχτό πουκάμισο, με τις
μαύρες τρίχες και το σταυρουδάκι του ήλιου. Όπου είχε κράτος η
Άνοιξη. Και επειδή σίμωνε η μέρα που το Γένος είχε συνήθειο να
γιορτάζει τον άλλο Σηκωμό, τη μέρα πάλι εκείνη ορίσανε για την
Έξοδο. Και νωρίς εβγήκανε καταμπροστά στον ήλιο, με πάνου ως
κάτου απλωμένη την αφοβία σα σημαία, οι νέοι με τα πρησμένα
πόδια που τους έλεγαν αλήτες. Και ακολουθούσανε άντρες πολλοί,
και γυναίκες, και λαβωμένοι με τον επίδεσμο και τα δεκανίκια.
Όπου έβλεπες άξαφνα στην όψη τους τόσες χαρακιές, που ’λεγες
είχανε περάσει μέρες πολλές μέσα σε λίγην ώρα. Τέτοιας λογής
αποκοτιά, ωστόσο, μαθαίνοντας οι Άλλοι, σφόδρα ταράχτηκαν. Και
τρεις φορές με το μάτι αναμετρώντας το έχει τους, λάβανε την
απόφαση να βγουν έξω σε δρόμους και σε πλατείες, με το μόνο
πράγμα που τους είχε απομείνει: μια πήχη φωτιά κάτω απ’ τα
σίδερα, με τις μαύρες κάννες και τα δόντια του ήλιου. Όπου μήτε
κλώνος μήτε ανθός, δάκρυο ποτέ δεν έβγαλαν. Και χτυπούσανε όπου
να ’ναι, σφαλώντας τα βλέφαρα με απόγνωση. Και η Άνοιξη ολοένα
τους κυρίευε. Σαν να μην ήτανε άλλος δρόμος πάνω σ’ ολάκερη τη
γη, για να περάσει η Άνοιξη παρά μονάχα αυτός, και να τον είχαν
πάρει αμίλητοι, κοιτάζοντας πολύ μακριά, περ’ απ’ την άκρη της
απελπισιάς, τη Γαλήνη που έμελλαν να γίνουν, οι νέοι με τα
πρησμένα πόδια που τους έλεγαν αλήτες, και οι άντρες, και οι
γυναίκες, και οι λαβωμένοι με τον επίδεσμο και τα δεκανίκια. Και
περάσανε μέρες πολλές μέσα σε λίγην ώρα. Και θερίσανε πλήθος τα
θηρία, και άλλους εμάζωξαν. Και την άλλη μέρα εστήσανε στον
τοίχο τριάντα.

# Οθόνη Βοήθειας

«Η Μεγάλη Έξοδος» - Μια ανάγνωση.

# Καρτέλα Συντελεστών